RT มั่นใจ! รับรู้รายได้ 2.3 พันลบ. รถไฟทางคู่ “มาบกะเบา-จิระ”
RT ทยอยรับรู้รายได้ 2,294 ล้านบาท ในการก่อนสร้างโครงการรถไฟทางคู่สายตะวันออกเฉียงเหนือ “ช่วงมาบกะเบา-ชุมทางถนนจิระ” คิดเป็นการทยอยรับรู้รายได้แล้ว 88 % และบริษัทจะเร่งงานให้แล้วเสร็จภายในสิ้นปี 2564 ตามที่สัญญากำหนดไว้
18 มิ.ย. 2564

นายชวลิต ถนอมถิ่น ประธานเจ้าหน้าที่บริหาร บริษัท ไร้ท์ทันเน็ลลิ่ง จำกัด (มหาชน) หรือ RT เปิดเผยว่า บริษัทได้เข้าดำเนินงานก่อสร้างในโครงการรถไฟทางคู่สายตะวันออกเฉียงเหนือ ช่วงมาบกะเบา-ชุมทางถนนจิระ สัญญาที่ 3โดยส่วนการสร้างอุโมงค์รถไฟมาบกะเบา ระยะทาง 5.2 กม.โดยขณะนี้ดำเนินงานเจาะทะลุ (Breakthrough) บริเวณสถานีรถไฟมาบกะเบาให้เชื่อมถึงกันทั้งสองด้านเป็นที่เรียบร้อยแล้ว ซึ่งถือเป็นอุโมงค์รถไฟทางคู่ที่ยาวที่สุดในประเทศไทย ระยะทาง 5.2 กม.และจะดำเนินงานคอนกรีตโครงสร้างอุโมงค์รถไฟทั้งภายในและรอบนอกอุโมงค์ในลำดับต่อไป
โดยโครงการดังกล่าว เป็นหนึ่งในเส้นทางของโครงการก่อสร้างรถไฟทางคู่ตามแผนยุทธศาสตร์การพัฒนาโครงสร้างพื้นฐานด้านการคมนาคมขนส่งประเทศไทย พ.ศ. 2558-2565 โดยมีความยาวระยะทางรวม 134 กิโลเมตรในส่วนสัญญาที่ 3 ดำเนินการโดยกิจการร่วมค้าไอทีดี-อาร์ที ซึ่งเป็นความร่วมมือระหว่าง บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD และ บริษัท ไร้ท์ทันเน็ลลิ่ง จำกัด (มหาชน) ซึ่งเป็นการก่อสร้างอุโมงค์รถไฟทั้งหมด 3 อุโมงค์ได้แก่ 1.อุโมงค์มาบกะเบา 5.20 กิโลเมตร (อุโมงค์คู่ทางเดี่ยว) 2.อุโมงค์มวกเหล็ก 0.26 กิโลเมตร (อุโมงค์เดี่ยวทางคู่)  3.อุโมงค์คลองขนานจิตร 1.17 กิโลเมตร (อุโมงค์คู่ทางเดี่ยว) ระยะทางอุโมงค์รวม 13 กิโลเมตรบนพื้นที่จังหวัดสระบุรี ถึงจังหวัดนครราชสีมา
อย่างไรก็ตาม สำหรับขั้นตอนต่อไปจะเป็นการดำเนินการด้านโครงสร้างงานคอนกรีตอุโมงค์รถไฟแม้จะมีผลกระทบโควิด-19 บ้าง แต่บริษัทมีการบริหารจัดการความเสี่ยงเป็นอย่างดี เพื่อให้การดำเนินงานเป็นไปตามแผนปัจจุบันบริษัททยอยรับรู้รายได้ในส่วนของ RT จากโครงการนี้อยู่ที่ 2,294 ล้านบาท คิดเป็นการทยอยรับรู้รายได้แล้ว 88 %โดยบริษัทจะเร่งงานให้แล้วเสร็จภายในสิ้นปี 2564 ตามที่สัญญากำหนดไว้